**Manje je više**

**(Laička kolumnica [160])**

**Mudrost i zdravlje**

Prvo ovonedjeljno misno čitanje nuka me da laički zaplovim mudrosnim vodama (Mudr 7, 7-11). Veličajući *mudrost*, starozavjetni pisac lapidarno ističe: *Ljubio sam je više od zdravlja i ljepote i zavolio više od svjetlosti, jer njezin sjaj bez prestanka svijetli. A s njome su mi došla sva dobra i od ruku njezinih blago nebrojeno*.

Priznajem da se povezivanjem mudrosti i *zdravlja* laćam tvrda, za kolumnicu prekrupna zalogaja. Budući da je *Riječ Božja* s obzirom na filigransku kakvoću stilske izričajnosti ponajvećma prožeta genuinom literarnošću kojom se neprestance napaja *umjetnost riječi* što je hrvatskim jezikom zovemo *književnošću*, ufam se da ću zahtjevnosti toga izazova barem donekle udovoljiti.

Premda se iz prve citirane rečenice razabire da je njezinu autoru mudrost bitnija od zdravlja, nastojim u ovom promišljanju shvatiti dragocjeno nam zdravlje u značenju koje je rastresitije od onoga što ga obično povezujemo s tjelesnom *zdravošću*. Istina je, doduše, da živimo u kočopernu razdoblju u kojemu se svednevice uočava napadno bujanje *kulta* tjelesnog zdravlja što se nadmeno iscrpljuje u neznanstvenim, nazovi specijalnim dijetama, u čestim odlascima u teretane, na masaže, aerobik, pilates i štošta što se objedinjuje pod skupnim, iz engleskog jezika „uvezenim“, semantički šupljikavim pojmom *wellness*. Tu su i raznorazne borilačke vještine, trčanje i brzo hodanje, a joga i autogeni trening kane pokazati da se u sprezi s tjelesnim zdravljem misli i na njegov netjelesni, *mentalni* aspekt, pri čemu se mentalnost površno shvaća kao sinonim duhovnosti.

Iskustvo uči da mnogi ljudi počnu cijeniti svoje zdravlje tek kad je ozbiljno narušeno. Za mudrost se misli da se doseže u *starosti*, ali je *zlatna dob* zbog trošna zdravlja na niskoj cijeni.

Mudrost i zdravlje nedjeljiv su duhovni sklop u kojemu se pozemljarski tubitak istodobno odvija na tjelesnom, duševnom i duhovnom razboju. Milosrdni Bože, daj nam ćutilnošću naslutiti, umnošću pojmiti i srčanošću ovjeroviti nerazmrsivost mudrosti i zdravlja!

Sead Ivan Muhamedagić